
Szent Fókász fölszentelt vértanú és Szent Kodrátosz apostol emléke.
A hétfő esti alkonyati zsolozsmán
„Uram, tehozzád...” után
1. hang. Minta: A mennyei rendeknek öröme...
	A mennyei kegyelmek kiáradt fényözönével tündökölve, * mindenkit megvilágosító csillagként * tűntél föl világszerte, * az isteni tanítás fénylő sugarait szétárasztva. * Azért mi, hívek, mindnyájan tisztelünk téged, *’ Kodrátosz apostol és vértanú.
	Te az igazság ösvényeit jártad, dicsőséges, * és az istentelenség útjára tévedt embereket * a tévutaktól kiszabadítottad, * azért mi, hívek, mindnyájan dicsőítünk téged, * helyes úton járó apostol, az Istenhez jutás útbaigazítója *’ és közvetítő őfeléje!
	Az Úr, aki csodálatos szentjeiben, * az ő kegyelmi ajándékainak bőséges dicsősége révén * téged megdicsőített világszerte, * és jámbor magasztalóidnak testi-lelki orvosává *’ tett téged, Kodrátosz apostol.
	A hitvány bálványokat leromboltad, * és a gyámoltalan lelkeket * szent szavaddal a hitben megerősítetted, * és az életre vezetted, * szabályszerűen küzdöttél, Szent Fókász főpap, *’ és az Úr vértanújává lettél.
	Szent tested vérével festetted meg a szent köntöst, * teljesen boldog, legszentebb atya, * és így Krisztustól valóban kettős koszorút nyertél, * a mennyekben az angyalokkal együtt örvendezel, *’ és könyörögsz a mi lelkünk üdvösségért.
	Csodáid fényével megvilágosítod az egész földet, * mindenkor segítséget nyújtasz a tengeren levőknek, * megszünteted a test és a lélek gyöngélkedéseit * az Úrtól kegyelmet nyerve, *’ Istenben boldog Fókász vértanú atyánk!
Dicsőség... 4. hang
	Gyermekkorodtól fogva rajongtál az Úrért, * teljesen boldog Fókász, * Krisztus fölszentelt vértanúja. * A kereszt fegyverét válladra vetted, * az üdvösség útján tántoríthatatlanul előhaladtál, * ezzel az angyalok társává lettél, * mint a gonosz lelkek ellenfele *’ és a világ hathatós közbenjárója.
Most és... Istenszülő-ének. 4. hang. Minta: Jelül rendelted...
	A halál félelmetes sötétsége borul lelkemre, * és a számadás kilátása * a gonosz lélektől való örökös félelemre és rettegésre késztet. * Szabadíts meg ezektől hatalmaddal, * Istennek jóságos Jegyese, * érintetlen Szent Szűz, * és vezess az üdvösség révébe, *’ a szentek alkonyt nem ismerő világosságába!
Előverses sztihirák
8. hang
Téged, mint Uralkodót és Királyt, * az angyalok szüntelen énekelnek, * én pedig leborulván előtted, * mint a bűnbánó vámos, kiáltom: *’ Istenem, tisztíts meg és üdvözíts engem!
Halhatatlan lévén, én lelkem, * e földi élet hullámaiban ne merülj el, * hanem fohászkodva tekints föl a te Jótevődhöz, mondván: *’ Istenem, tisztíts meg és üdvözíts engem!
Az Úrnak vértanúi, * arra kérünk titeket, * Istenünkhöz könyörögjetek, * hogy ajándékozzon lelkünknek bőséges kegyelmet *’ és minden bűnünkre bűnbocsánatot.
Dicsőség... most és... 
A te hajlékod, Istenszülő, * lelki gyógyító hely nekünk, * mert ha ott keresünk menedéket, *’ lelki betegségeinktől megszabadulunk.
.Tropár(ok)
3. hang
Szent Kodrátosz apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség... 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Fókász fölszentelt vértanú, * imádd Krisztus Istent, *’ hogy üdvözítse a mi lelkünket!
Most és...
Siessünk buzgón az Istenszülőhöz * mi, bűnösök és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * „Könyörülj rajtunk és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk!”
